ms en en en en id en en fr ms ca id en en en id en en fr ms ca ms ms ms ms id id ms id id id id id it id id id id id id ms ms ms id id id ms id id id id en id id id id ms id id id id en en de en en nl en en en id id en id en id en ms fr en id id en lt en id en sq en id en en en ms en ms en en ms ms en hbs_lat en id en de en ms en en en id en en en en fa en en en en en en es en en ms en fr en en en en en id en en
Usrah Bawah Tanah di Atas Bukit – Saifulislam.Com
Friday , September 2 2022
Pengetua memilih ahli usrah khusus ini daripada kalangan ‘mat Musolla’ yang juga menduduki senarai 30 pelajar terbaik semasa peperiksaan akhir di tingkatan 1 dahulu. Semua pelajar beliau tarbiah. Namun kelompok ini diproses dengan satu proses lain.
Saya dan kawan-kawan ditentukan pukul berapa setiap kami perlu mengetuk pintu rumah Pengetua, dengan cara yang khusus. Jika sampai awal, duduklah dalam semak sampai kena minit dan saatnya. Jika sampai lewat, baliklah. Pintu tidak akan dibuka. Apabila kami sudah cukup bilangan yang hadir, Pengetua menjamu kami dengan sedikit makanan mengalas perut. Makanan kemudiannya dikemas, dan lampu ditutup sepenuhnya. Gelap, segelap-gelapnya. Kemudian naqib ‘luar’ akan turun dari tingkat atas rumah dan kami memulakan usrah di dalam gelap yang pekat itu.
Tiada teks. Buku Risalah Usrah karangan Abu Urwah sudah dibaca siap-apa. Dalam kegelapan malam, kami hanya boleh berbincang dengan mata hati yang membaca memori. Tajuk-tajuknya biasa sahaja. Keperibadian Muslim, Islam sebagai manhaj kehidupan, pengertian Syahadah, Islam antara hujah dan syakhsiah… namun pengisian sangat menusuk kalbu kerana setting usrah itu menyebabkan kami sungguh percaya bahawa ini adalah sebuah perjuangan!
Selama beberapa tahun berusrah di dalam gelap itu, saya hanya mengetahui suara dan nama naqib. Tanpa mengetahui wajahnya. Nama pun, mungkin bukan nama sebenar. Barangkali…
Selepas usrah tamat, naqib ‘luar’ itu naik semula ke tingkat atas. Lampu dibuka. Kami menggosok-gosok mata, dan Pengetua menghidang makanan pusingan kedua. Ringan-ringan sahaja. Sebelum kami pulang, jarum jam tangan pada jam, minit dan saat diselaraskan, kemudian baru surah wal-‘Asr.
Biasanya, apabila kami pulang ke asrama, pelajar sudah tidur. Subuh esok, kami bangun bersama dan hidup seperti orang lain. Malam tadi kami pejuang! Berusrah dalam gelap.
Saya tahu, tiada musuh yang akan menangkap dan memenjara kami seperti cerita-cerita yang kami baca tentang Hasan al-Banna, Ikhwan dan regim Jamal Abdul Nasir. Tetapi kami sengaja membiarkan diri kami (sekurang-kurangnya saya sendiri) diprogramkan begitu kerana kami mahu rasa dengan sebenar-benar rasa bahawa usrah ini adalah permulaan kepada sebuah perjuangan. Mungkin bagi kawan-kawan yang anti ‘mat Musolla’ (biasalah, zaman muda remaja. Maaf ye kawan-kawan, I love you!), kami ini dianggap tali barut sekolah atau 20 tahun kemudiannya lebih popular disebut sebagai poyo. Tetapi ketika itu walaupun kehidupan kita di sekolah yang sama, kami yang dipilih masuk ke usrah underground ini, mempunyai dunia lain yang sangat berlainan.
Selain usrah bersama naqib luar tersebut, kami juga ada usrah yang berjalan sesama kami, dipimpin oleh abang-abang naqib. Entahlah pelajar lain perasan atau tidak, kedatangan tokoh-tokoh pelajar dari SMAP Labu pasca SPM mereka masuk ke program STA di sekolah itu, sudah tentu bukan rawak. Mereka datang dengan agenda. Mereka datang untuk menggerakkan perjuangan Islam di sekolah. Dan salah seorang mereka menjadi naqib khusus kami.
“Hasrizal, bangun!” saya dikejutkan.
Allah… jam menunjukkan pukul 3 pagi. Siapa pula ini?
“Oh, abang. Baiklah saya bangun” saya terkejut melihat abang Zam berdiri di sisi katil. Seperti biasa di tangan kirinya ada sebatang kayu, teman berjalan malam.
Badan saya terasa amat sakit. Maklum sahaja siang tadi sekolah mengadakan sukan tahunan. Saya seperti biasa, mewakili ‘rumah hijau’ untuk acara tarik tali, dan lontar peluru. Sungguh memenatkan.
Tetapi, tidak pula saya menyangka yang tengah malam ini ada usrah. Abang Zam tidak memberitahu terlebih dahulu. Allah sahaja yang tahu betapa beratnya mata, tubuh badan dan hati saya untuk bangun. Tetapi sudah menjadi kebiasaan, usrah tidak pernah ditolak ansurkan.
Saya bersiap. Di dalam gelap malam saya berjalan menuju ke bilik BADAR. Jam sudah hampir 4 pagi. Angin subuh bertiup sejuk mencelahi bukit hijau di pinggir sekolah.
“Kita mulakan usrah kita dengan al-Fatihah” Abang Zam memulakan usrah.
Saya tersengguk-sengguk. Begitu juga dengan sahabat-sahabat yang lain. Boleh dikatakan sepanjang usrah itu kami semua mabuk antara tidur dan jaga.
Usrah berakhir hampir jam 5 pagi. Kami bingkas bangun menuju Musolla, mengambil peluang untuk bertahajjud sebelum menjelang Subuh.
Selepas solat Subuh, seperti biasa apabila tiada sesiapa bangun, saya akan berdiri untuk menyampaikan tazkirah pendek. Sudah menjadi kebiasaan saya sentiasa menyiapkan di dalam kepala satu tajuk. Jika ada sahaja keadaan di mana saya dikehendaki menyampaikan tazkirah, saya sudah bersedia. Habis sahaja tazkirah diberi, saya akan siapkan satu lagi tajuk sebagai persediaan untuk bila-bila peranan saya diperlukan lagi.
Habis tazkirah, saya pergi bertemu dengan Abang Zam.
“Assalamualaikum abang” saya bersalaman. Abang Zam menyambut salam dan tersenyum.
“Ana nak minta maaf sebab sepanjang usrah malam tadi ana tertidur. Letih sangat” saya dihantui rasa bersalah. Jarang benar saya mengantuk di dalam usrah.
Katanya, “Tak apa Hasrizal. Ana buat usrah malam tadi bukan untuk menyampaikan ilmu. Tetapi sekadar nak menguji kesediaan anta dan ikhwah hadir dalam keadaan yang penat begitu. Kalau sudah sanggup bangun dan datang ke usrah, sudah selesai dengan sempurnalah silibus malam tadi!”
Saya terdiam. Begitu rupanya…
Tertelan air liur saya dibuatnya.
Nota usrah 1991. Entah mengapa ada ‘sakitnya hati’ di hujung nota
Usrah zaman itu, sangat serius. Isinya mungkin tidak seilmiah wacana ilmu dan falsafah hari ini. Tetapi zaman itu, pejuang Islam mesti ada karakter khusus yang dibentuk. Mindanya pro ilmu. Tetapi usrahnya bukanlah majlis ilmu sangat. Usrahnya adalah institusi melahirkan syakhsiah islamiyyah, kata orang dulu-dulu.
Usrah itu banyak kisah selanjutnya.
Saya dihantar ke utara tanah air seorang diri dengan misi mencari usrah-usrah lain seperti usrah kami.
Pada masa yang sama, jiwa saya juga berperang di dalam usrah berkenaan. Usrah yang turut menyebabkan saya kembali ke Izzuddin meninggalkan SMAP Labu. Usrah yang akhirnya menyebabkan Cikgu Bahasa Inggeris saya menasihatkan saya agar berhenti sekolah sebelum diberhentikan. Usrah yang menyebabkan sehingga sekarang poket baju saya masih ada sebatang pen dan kertas (walaupun kini sering diganti dengan peranti elektronik). Usrah yang menyebabkan saya tertanya-tanya, bagaimanakah keseriusan perjuangan usia belasan tahun dahulu, boleh diwariskan kepada generasi pelapis?
Dan di musim amilin gerakan Islam bercakaran sesama sendiri, saya suka mengingatkan, yang berjuang di dalam sebuah jemaah bukan hanya pemimpin. Ahli-ahli di bawah dan orang-orang yang tiada nama itu juga ada kisah, perjuangan, pengorbanan, luka dan keperitan masing-masing, yang Allah jadikan itu harga membeli redha-Nya, walaupun ia tidak punya sebarang harga di sisi amilin yang sibuk berjuang mengangkat kelompok dan ketua kecintaan masing-masing.
Dan jauhkanlah diri dari orang-orang yang menjadikan ugama mereka sebagai permainan dan hiburan, dan mereka pula telah diperdayakan oleh kehidupan dunia dan peringatkanlah (mereka) dengan Al-Quran itu supaya tiap-tiap diri (di akhirat kelak) tidak terjerumus (ke dalam azab neraka) dengan sebab apa yang ia telah usahakan (dari perbuatan yang buruk dan keji). Tidak ada baginya pelindung dan tidak juga pemberi syafaat yang lain dari Allah. Dan jika ia hendak menebus (dirinya) dengan segala jenis tebusan, (nescaya tebusan itu) tidak akan diterima daripadanya. Mereka itulah orang-orang yang dijerumuskan (ke dalam azab neraka) dengan sebab apa yang telah mereka usahakan. Bagi mereka disediakan minuman dari air panas yang menggelegak, dan azab seksa yang tidak terperi sakitnya, disebabkan mereka kufur ingkar (semasa hidupnya).[al-An’am 6: 70]
Jangan senang-senang menghalau orang dari jemaah, dakwah dan perjuangan.
Kita tidak tahu, siapa yang ‘hidangan’nya diterima oleh Dia.
Previous Antara Pendidikan Cemerlang Dan ‘Pelajar Cemerlang’
Next Apabila Ada Jawapan Untuk Semua Soalan
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
05/03/2015 at 2:44 PM
Ustaz, mungkin ini off-topic, tapi antara perkara yang menyebabkan saya kagum dengan Ustaz adalah tentang bagaimana ustaz masih lagi menyimpan nota-nota/catatan-catatan lama (mungkin sudah berdekad lamanya) dan boleh diceritakans semula satu persatu riwayat hidup dulu-dulu. Kalau saya, rasanya yang tinggal pun sijil SPM je lah kot. Yang lain-lain tu semuanya entah ke mana.
05/03/2015 at 3:57 PM
Sebagai se orang marhaen dalam ilmu haraki rasa ralat,kecewa dan hampa melihat sikap dan gelagat pejuang bangsa dan agama bertingkah sesama sendiri yang bukan sedikit memalit titik hitam pada bangsa dan agama.Mempersenda dan memperlekeh kumpulan profresional kerana tidak sehebat mereka yang belajar agama punbegitu golongan yang diaibkan lebih baik akhlak nya dari segi penhayatan kerana mereka di”usrah’kan Ikhwan sendiri.
05/03/2015 at 6:36 PM
Pertama kali dengar usrah bergelap gelita bukan sebab takde elektrik tapi memang sengaja. Perkongsian yang bermakna bagi saya.
30/03/2015 at 11:46 AM
Assalamualaikum ustaz…nak tanya ni related to the post tepi indirectly..
Saya memang ikut Usrah, tp saya ada masalah dalam ke ‘thiqah’ an lps murabbi sy..dlm bab D&T insyaallah ok ilmunye, taujihatnya semua, tp bila kehidupan harian ni, susah sket untuk tuk berbincang dgn murabbi sy..slalunya mungkin exposure lain2…kondisi x sama..nak relate tu payah sket..
End up sy x bincang sgt dgn murabbi ttg masalah sy, Sbb judgement tu slalu trus tanpa memahami…
16/04/2015 at 6:13 PM
Subhanallah. Pengalaman usrah yg begitu sabar dgn situas. “Dan ingatlah dimana para malaikat melebarkan sayapnya ke atas org yg menghadiri majlis ilmu”
27/05/2015 at 8:24 AM
Jazakallah ustaz kerana pernah jadi naqib ana at mu’tah.. walaupun sekejap tapi bermakna.. dah lama tak jumpa.. no phone pun dah hilang.. fadhlan peghok
30/06/2015 at 9:12 AM
Bila saya baca entri ustaz di instagram dengan gambar Islam berdiri dengan hujah bukan sahsiah, saya teringat entri blog ustaz tajuk ni. Mungkin ada kaitan antara 2 entri tersebut. Wallahu a’lam.
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved